CELEX: 52011XG0615(02)
Language: el
Date: 2011-06-15 00:00:00
Title: Συμπεράσματα του Συμβουλίου σχετικά με τη συμβολή του πολιτισμού στην εφαρμογή της στρατηγικής «Ευρώπη 2020 »

15.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/1
            
         Συμπεράσματα του Συμβουλίου σχετικά με τη συμβολή του πολιτισμού στην εφαρμογή της στρατηγικής «Ευρώπη 2020»
   2011/C 175/01
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΕΧΟΝΤΑΣ ΥΠΟΨΗ:
   
               —
            
            
               ότι το Ευρωπαϊκό Συμβούλιο, κατά τη σύνοδό του της 17ης Ιουνίου 2010, ενέκρινε την «Ευρώπη 2020», μια στρατηγική για τις θέσεις απασχόλησης και την έξυπνη, βιώσιμη και χωρίς αποκλεισμούς ανάπτυξη (1),
            
         
               —
            
            
               το πολιτικό ιστορικό, όπως εκτίθεται στο παράρτημα των παρόντων συμπερασμάτων,
            
         ΥΠΕΝΘΥΜΙΖΟΝΤΑΣ:
   
               —
            
            
               τη σύσταση του Συμβουλίου, της 13ης Ιουλίου 2010, σχετικά με τους γενικούς προσανατολισμούς των οικονομικών πολιτικών των κρατών μελών και της Ένωσης (2), η οποία με τον προσανατολισμό 4 τονίζει τις μεγάλες οικονομικές δυνατότητες των πολιτιστικών και δημιουργικών βιομηχανιών (ΠΔΒ) και τη συμβολή τους στην προώθηση της καινοτομίας,
            
         
               —
            
            
               τα συμπεράσματα του Συμβουλίου για την αμοιβαία γονιμοποίηση ανάμεσα στις εμβληματικές πρωτοβουλίες της «Ευρώπης 2020»«Ψηφιακό Θεματολόγιο» και «Ένωση Καινοτομίας» (3), τα οποία υπογραμμίζουν τη σημασία του επιγραμμικού πολιτιστικού και δημιουργικού περιεχομένου και τονίζουν την ανάγκη να ενισχυθεί η ψηφιοποίηση και η διάδοση της ευρωπαϊκής πολιτιστικής κληρονομιάς, μεταξύ άλλων μέσω της ψηφιακής βιβλιοθήκης «Europeana»,
            
         
               —
            
            
               τα συμπεράσματα του Συμβουλίου για την εμβληματική πρωτοβουλία της «Ευρώπης 2020»«Ένωση καινοτομίας: Επιτάχυνση της μετεξέλιξης της Ευρώπης μέσω της καινοτομίας σε έναν ταχέως μεταβαλλόμενο κόσμο» (4), τα οποία αναγνωρίζουν ότι ο πολιτιστικός και ο δημιουργικός τομέας αποτελούν σημαντική πηγή τεχνολογικής και μη τεχνολογικής καινοτομίας και ότι το δυναμικό αυτό πρέπει να απελευθερωθεί πλήρως,
            
         
               —
            
            
               το έγγραφο εργασίας των υπηρεσιών της Επιτροπής «Ανάλυση της διαβούλευσης που δρομολογήθηκε με την Πράσινη Βίβλο για την “Απελευθέρωση του δυναμικού των πολιτιστικών και δημιουργικών βιομηχανιών”» (5), το οποίο υπογραμμίζει ότι η συντριπτική πλειονότητα όσων ρωτήθηκαν επιθυμεί σημαντικό ρόλο για τις ΠΔΒ στην εφαρμογή της στρατηγικής «Ευρώπη 2020» και των εμβληματικών πρωτοβουλιών της,
            
         ΣΗΜΕΙΩΝΟΝΤΑΣ ΜΕ ΙΚΑΝΟΠΟΙΗΣΗ:
   
               —
            
            
               τις ολοκληρωμένες κατευθυντήριες γραμμές για την εφαρμογή της στρατηγικής «Ευρώπη 2020» και των εμβληματικών πρωτοβουλιών της,
            
         ΕΚΤΙΜΩΝΤΑΣ ΤΑ ΑΚΟΛΟΥΘΑ:
   
               —
            
            
               η συμβολή του πολιτισμού μπορεί να είναι σημαντική και πολυδιάστατη στα μέτρα που προτείνονται από τις κατευθυντήριες γραμμές και τις εμβληματικές πρωτοβουλίες της «Ευρώπης 2020» που αποσκοπεί να μετατρέψει την ΕΕ σε μια έξυπνη, βιώσιμη και χωρίς αποκλεισμούς οικονομία,
            
         
               —
            
            
               προκειμένου να πραγματοποιηθεί αυτή η συμβολή, έχουν εντοπιστεί έξι τομείς προτεραιότητας για ενισχυμένη συνεργασία στο πρόγραμμα εργασιών του Συμβουλίου για τον Πολιτισμό 2011-2014 (6),
            
         
               —
            
            
               η συνεργασία μεταξύ όλων των σχετικών τομέων και μια στοχοθετημένη προσέγγιση σε όλα τα επίπεδα πολιτικής είναι επιτακτική και κομβική για την αξιοποίηση αυτής της συνεισφοράς,
            
         
               —
            
            
               είναι σημαντικό οι δομές διακυβέρνησης της στρατηγικής «Ευρώπη 2020» να μπορούν να λαμβάνουν υπόψη εισροές από τον πολιτιστικό και τον δημιουργικό τομέα,
            
         ΥΠΟΓΡΑΜΜΙΖΟΝΤΑΣ:
   1.   Τη συμβολή του πολιτισμού στην έξυπνη ανάπτυξη
   
   Οι ΠΔΒ αποτελούν ουσιώδη πηγή δυναμικού απασχόλησης. Κατά την τελευταία δεκαετία η συνολική απασχόληση στις ΠΔΒ αυξήθηκε τρεις φορές σε σύγκριση με την αύξηση της απασχόλησης στην οικονομία της ΕΕ συνολικά (7). Αποτελούν επίσης κινητήριο δύναμη της δημιουργικότητας και της μη τεχνολογικής καινοτομίας σε ολόκληρη την οικονομία, παράγοντας υψηλής ποιότητας και ανταγωνιστικές υπηρεσίες και αγαθά. Τέλος, μέσω των σχετικών συνδέσμων με την εκπαίδευση, ο πολιτισμός μπορεί να συνεισφέρει αποτελεσματικά στην κατάρτιση ενός ικανού και προσαρμόσιμου εργατικού δυναμικού, συμβάλλοντας έτσι στις οικονομικές επιδόσεις.
   2.   Τη συμβολή του πολιτισμού στη βιώσιμη ανάπτυξη
   
   Ο πολιτισμός μπορεί να συνεισφέρει στη βιώσιμη ανάπτυξη μέσω της ενίσχυσης της πράσινης κινητικότητας και της χρήσης βιώσιμων τεχνολογιών αιχμής, περιλαμβανομένης και της ψηφιοποίησης που διασφαλίζει την επιγραμμική διαθεσιμότητα του πολιτιστικού περιεχομένου. Οι καλλιτέχνες και ο πολιτιστικός τομέας εν γένει μπορούν να παίξουν κρίσιμο ρόλο στην αλλαγή της συμπεριφοράς των ανθρώπων όσον αφορά το περιβάλλον.
   3.   Τη συμβολή του πολιτισμού στην περιεκτική ανάπτυξη
   
   Ο πολιτισμός μπορεί να συμβάλει στην περιεκτική ανάπτυξη μέσα από την προαγωγή του διαπολιτισμικού διαλόγου με πλήρη σεβασμό προς την πολιτιστική ποικιλομορφία. Οι πολιτιστικές δραστηριότητες και τα προγράμματα μπορούν να ενισχύσουν την κοινωνική συνοχή και την ανάπτυξη των τοπικών κοινοτήτων, και επίσης να επιτρέψουν στα άτομα και στις κοινότητες να εμπλακούν ενεργά στην κοινωνική, πολιτιστική και οικονομική ζωή,
   ΚΑΛΕΙ ΤΑ ΚΡΑΤΗ ΜΕΛΗ:
   
               —
            
            
               να λάβουν υπόψη τον εγκάρσιο χαρακτήρα του πολιτισμού κατά τη διαμόρφωση σχετικών πολιτικών και εθνικών προγραμμάτων μεταρρυθμίσεων όσον αφορά την επίτευξη των στόχων της στρατηγικής «Ευρώπη 2020» και να μοιραστούν βέλτιστες πρακτικές σε σχέση με εργαλεία και μεθοδολογίες για να μετρηθεί η συμβολή του πολιτισμού στους στόχους αυτούς,
            
         
               —
            
            
               να ενισχύσουν τις συνέργειες και να προωθήσουν συμπράξεις μεταξύ εκπαίδευσης, πολιτισμού, ερευνητικών ιδρυμάτων και επιχειρήσεων σε εθνικό, περιφερειακό και τοπικό επίπεδο, με ιδιαίτερη έμφαση στην καλλιέργεια ταλέντων, δεξιοτήτων και ικανοτήτων που είναι απαραίτητες για δημιουργικές δραστηριότητες,
            
         
               —
            
            
               να κάνουν χρήση των χρηματοδοτικών μέσων της ΕΕ – ιδίως των Διαρθρωτικών Ταμείων – ώστε να αναγνωριστούν οι δυνατότητες που προσφέρει ο πολιτισμός και οι ΠΔΒ ως κινητήριες δυνάμεις για την ανάπτυξη στις περιφέρειες και τις πόλεις, και να ενσωματωθούν, όπου κρίνεται απαραίτητο, σε έξυπνες στρατηγικές εξειδίκευσης (8),
            
         
               —
            
            
               να ενθαρρύνουν, με στόχο την προώθηση της αειφόρου ανάπτυξης, βιώσιμες και πράσινες τεχνολογίες στις διαδικασίες παραγωγής και διανομής πολιτιστικών αγαθών και υπηρεσιών και να στηρίξουν καλλιτέχνες και τον πολιτιστικό τομέα στην ευαισθητοποίηση του κοινού σχετικά με τα ζητήματα αειφόρου ανάπτυξης μέσω, μεταξύ άλλων, μη τυπικών και άτυπων εκπαιδευτικών δραστηριοτήτων,
            
         
               —
            
            
               να διερευνήσουν τον ρόλο της υλικής και της άυλης πολιτιστικής κληρονομιάς στην κοινωφελή κοινωνική εργασία και στην προαγωγή της ενεργού συμμετοχής του πολίτη, και να τις λαμβάνουν υπόψη τους κατά τον σχεδιασμό συναφών στρατηγικών περιφερειακής και τοπικής ανάπτυξης,
            
         
               —
            
            
               να ανταποκριθούν στις εκπαιδευτικές ανάγκες και τις προτεραιότητες ως προς την ανάπτυξη ικανοτήτων των εξειδικευμένων ιδρυμάτων και των επαγγελματιών που δραστηριοποιούνται σε αποτελεσματικές κοινωνικοπολιτιστικές εργασίες,
            
         
               —
            
            
               να εξετάσουν τις ανάγκες ανάπτυξης ικανοτήτων των δημόσιων πολιτιστικών οργανισμών ώστε να είναι σε θέση να παράσχουν τις κατάλληλες υπηρεσίες, λαμβάνοντας ιδιαιτέρως υπόψη τις κοινωνικοπολιτιστικές λειτουργίες τους,
            
         ΚΑΛΕΙ ΤΗΝ ΕΠΙΤΡΟΠΗ:
   
               —
            
            
               να εξετάσει, χωρίς να προκαταλαμβάνει τις επικείμενες διαπραγματεύσεις για το νέο πολυετές δημοσιονομικό πλαίσιο, πώς οι προτάσεις της για τη μελλοντική πολιτική της ΕΕ και των χρηματοδοτικών μέσων μπορούν να λάβουν πλήρως υπόψη τη συμβολή του πολιτισμού στους στόχους της στρατηγικής «Ευρώπη 2020»,
            
         
               —
            
            
               να επιδιώξει τη συνεργασία όλων των συναφών υπηρεσιών της Επιτροπής, προκειμένου να εξαρθεί ο ρόλος του πολιτισμού κατά την εφαρμογή της στρατηγικής «Ευρώπη 2020» και να διασφαλισθεί ότι αυτός αντανακλάται στις σχετικές πολιτικές, κατευθυντήριες γραμμές και ρυθμίσεις διακυβέρνησης,
            
         ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ:
   
               —
            
            
               να εφαρμόσουν το στατιστικό πλαίσιο που αναπτύσσεται από το ESSnet «πολιτισμός» με σκοπό να παραγάγουν αξιόπιστη, συγκρίσιμη και επίκαιρη πληροφόρηση για τις κοινωνικές και οικονομικές επιπτώσεις του πολιτισμού, καθώς και να εργαστούν πάνω στις μελλοντικές προτεραιότητες βάσει των συστάσεων του ESSnet «πολιτισμός»,
            
         
               —
            
            
               να αξιοποιήσουν τα αποτελέσματα που περιέχει το έγγραφο εργασίας των υπηρεσιών της Επιτροπής που αναφέρθηκε παραπάνω και να αδράξουν την ευκαιρία της Ευρωπαϊκής Συμμαχίας Δημιουργικών Βιομηχανιών ώστε να ενισχύσουν τις ΠΔΒ, ιδιαίτερα τις ΜΜΕ και τις μικροεπιχειρήσεις, και να διερευνήσουν νέους τρόπους για να αυξήσουν περαιτέρω τις ικανότητές τους σε θέματα καινοτομίας καθώς και την ικανότητά τους να ενισχύουν την καινοτομία σε άλλους τομείς,
            
         
               —
            
            
               να προωθήσουν την ψηφιοποίηση και την πρόσβαση στην πολιτιστική κληρονομιά και το σύγχρονο πολιτιστικό περιεχόμενο, περιλαμβανομένων των οπτικοακουστικών έργων, ιδίως μέσω της Europeana, προωθώντας έτσι και διατηρώντας την πολιτιστική πολυμορφία και την πολυγλωσσία, σεβόμενα πλήρως τα δικαιώματα πνευματικής ιδιοκτησίας και τα συναφή δικαιώματα,
            
         
               —
            
            
               να προωθήσουν τον αειφόρο πολιτιστικό τουρισμό ως κινητήριο δύναμη της συνοχής και της οικονομικής ανάπτυξης,
            
         
               —
            
            
               να διερευνήσουν πώς να ενισχύσουν την ισχυρή πολιτιστική συνιστώσα στη δια βίου μάθηση προκειμένου να συμβάλουν στην ανάπτυξη βασικών δεξιοτήτων (9), με σκοπό τη συμβολή στη χάραξη πολιτικής στον τομέα αυτό.
            
         
      (1)  EUCO 13/1/10 REV 1.
   
      (2)  ΕΕ L 191 της 23.7.2010, σ. 28.
   
      (3)  Έγγραφο 16834/10.
   
      (4)  Έγγραφο 17165/10.
   
      (5)  Έγγραφο 8224/11 – SEC(2011) 399 τελικό.
   
      (6)  ΕΕ C 325 της 2.12.2010, σ. 1.
   
      (7)  Έκθεση για την ευρωπαϊκή ανταγωνιστικότητα 2010, SEC(2010) 1276 τελικό.
   
      (8)  Ανακοίνωση της Επιτροπής, της 6ης Οκτωβρίου 2010, περί «Συμβολής της περιφερειακής πολιτικής στην έξυπνη ανάπτυξη στη στρατηγική “Ευρώπη 2020”» – COM (2010) 553 τελικό.
   
      (9)  Οι βασικές δεξιότητες ορίζονται στη σύσταση του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τις βασικές ικανότητες της δια βίου μάθησης (ΕΕ L 394 της 30.12.2006, σ. 10).
   
      ΠΑΡΑΡΤΗΜΑ
      Εγκρίνοντας τα παρόντα συμπεράσματα, το Συμβούλιο υπενθυμίζει ιδιαιτέρως το ακόλουθο ιστορικό:
      
                  —
               
               
                  ψήφισμα του Συμβουλίου, της 16ης Νοεμβρίου 2007, σχετικά με μια ευρωπαϊκή ατζέντα για τον πολιτισμό (1),
               
            
                  —
               
               
                  έκθεση της «Επιτροπής σοφών»: «Η νέα Αναγέννηση» (2),
               
            
                  —
               
               
                  συμπεράσματα του Συμβουλίου για τον πολιτισμό ως καταλύτη της δημιουργικότητας και της καινοτομίας (12 Μαΐου 2009) (3),
               
            
                  —
               
               
                  συμπεράσματα του Συμβουλίου, της 27ης Νοεμβρίου 2009, σχετικά με την προώθηση μιας δημιουργικής γενιάς – Ανάπτυξη της δημιουργικότητας και της ικανότητας καινοτομίας των παιδιών και των νέων μέσω της πολιτιστικής έκφρασης και της ευρύτερης πρόσβασης στον πολιτιστικό τομέα (4),
               
            
                  —
               
               
                  συμπεράσματα του Συμβουλίου, της 10ης Μαΐου 2010, για τη συμβολή του πολιτισμού στην τοπική και περιφερειακή ανάπτυξη (5),
               
            
                  —
               
               
                  συμπεράσματα του Συμβουλίου, της 18ης Νοεμβρίου 2010, σχετικά με τον ρόλο του πολιτισμού στην καταπολέμηση της φτώχειας και του κοινωνικού αποκλεισμού (6),
               
            
                  —
               
               
                  συμπεράσματα της προεδρίας κατά την ολοκλήρωση της άτυπης συνόδου των υπουργών Πολιτισμού (Βαρκελώνη, 31 Μαρτίου 2010) (7),
               
            
                  —
               
               
                  δήλωση της προεδρίας επ’ ευκαιρία της άτυπης συνόδου των υπουργών Πολιτισμού (Βρυξέλλες, 7 Οκτωβρίου 2010) (8),
               
            
                  —
               
               
                  δήλωση της προεδρίας από την άτυπη σύνοδο των υπουργών Πολιτισμού (Gödöllő, Ουγγαρία, 28 Μαρτίου 2011).
               
            
         (1)  ΕΕ C 287 της 29.11.2007, σ. 1.
      
         (2)  http://ec.europa.eu/information_society/activities/digital_libraries/doc/reflection_group/final-report-cdS3.pdf και τα παραρτήματά της http://ec.europa.eu/information_society/activities/digital_libraries/index_en.htm
      
         (3)  8175/1/09 REV 1.
      
         (4)  ΕΕ C 301 της 11.12.2009, σ. 9.
      
         (5)  ΕΕ C 135 της 26.5.2010, σ. 15.
      
         (6)  ΕΕ C 324 της 1.12.2010, σ. 16.
      
         (7)  http://www.eu2010.es/export/sites/presidencia/comun/descargas/Ministerios/en_conclusiones_rim_cultura.pdf.
      
         (8)  http://www.culture.be/fileadmin/sites/culture/upload/culture_super_editor/culture_editor/documents/Relations_IntNat/7_octobre_2010_Reunion_informelle_des_Ministres_de_la_Culture_Declaration_de_la_Presidence_EN_final_2_.pdf